Document ID: 32010D0093

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Δεκεμβρίου 2009
περί θεσπίσεως πολυετούς κοινοτικού προγράμματος για τη συλλογή, διαχείριση και χρήση δεδομένων στον τομέα της αλιείας για την περίοδο 2011-2013
[κοινοποιηθείσα υπό τον αριθμό Ε(2009) 10121]
(2010/93/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 199/2008 του Συμβουλίου, της 25ης Φεβρουαρίου 2008, σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική (1), και ιδίως το άρθρο 3 παράγραφος 1,
Εκτιμώντας τα ακόλουθα:
(1)
Δυνάμει του άρθρου 3 παράγραφος 2 του κανονισμού (ΕΚ) αριθ. 199/2008 πρέπει να καταρτιστεί, για τριετείς περιόδους, πολυετές κοινοτικό πρόγραμμα για τη συλλογή, διαχείριση και χρήση δεδομένων στον τομέα της αλιείας. Απαιτείται συνεπώς η θέσπιση πολυετούς κοινοτικού προγράμματος για την περίοδο 2011-2013.
(2)
Στην ανακοίνωση της Επιτροπής της 5ης Φεβρουαρίου 2009, περί σχεδίου δράσης της Ευρωπαϊκής Κοινότητας για τη διατήρηση και τη διαχείριση των καρχαριών (2), προτείνεται η συλλογή αξιόπιστων και λεπτομερών ανά είδος ποσοτικών και βιολογικών δεδομένων για εμπορικούς τύπους αλιείας που περιλαμβάνουν αλιεύματα χονδριχθύων (εφεξής αναφέρονται ως «καρχαρίες»). Επιπλέον προτείνεται η τακτική παρακολούθηση των ερασιτεχνικών αλιευτικών δραστηριοτήτων που περιλαμβάνουν αλιεύματα καρχαριών όλων των ειδών.
(3)
Βάσει της παραπάνω ανακοίνωσης η Επιστημονική, Τεχνική και Οικονομική Επιτροπή Αλιείας (ΕΤΟΕΑ) συνέστησε να συμπεριληφθούν τα δεδομένα που αφορούν τέτοιους τύπους αλιείας και ερασιτεχνικές αλιευτικές δραστηριότητες στον κατάλογο των αλιευτικών δραστηριοτήτων ανά περιφέρεια και στον κατάλογο των βιολογικών μεταβλητών για τις οποίες συλλέγονται τέτοιου είδους δεδομένα.
(4)
Το πολυετές κοινοτικό πρόγραμμα για την περίοδο 2011-2013 πρέπει συνεπώς να προβλέπει τη συλλογή, διαχείριση και χρήση δεδομένων σχετικά με τους καρχαρίες εκτός από τα δεδομένα που απαιτούνται ήδη κατά την περίοδο προγραμματισμού 2009-2010 βάσει της απόφασης της Επιτροπής 2008/949/ΕΚ (3).
(5)
Για λόγους ασφάλειας δικαίου, η απόφαση 2008/949/ΕΚ πρέπει να καταργηθεί με ισχύ από την 1η Ιανουαρίου 2011.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το πολυετές κοινοτικό πρόγραμμα για τη συλλογή, διαχείριση και χρήση δεδομένων στον τομέα της αλιείας για την περίοδο 2011-2013, που προβλέπεται στο άρθρο 3 παράγραφος 1 του κανονισμού (ΕΚ) αριθ. 199/2008, καθορίζεται στο παράρτημα.
Άρθρο 2
Η απόφαση 2008/949/ΕΚ καταργείται με ισχύ από την 1η Ιανουαρίου 2011.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 18 Δεκεμβρίου 2009.

Labels: 19
20
6
12
15